Foto: Hina, HRT



I MINISTAR VARGA i iz Klinike za infektivne bolesti tvrde da je Hrvatska spremna za ebolu. No, postavlja se pitanje - kako može biti spremna, ako prava izolacijska soba u Hrvatskoj ne postoji?

Naime, doktorica Alemka Markotić iz Klinike za infektivne bolesti Dr. Fran Mihaljević objasnila je za HTV kako bi u sobama koje sada postoje za prihvat zaraženih pacijenata tlak trebao biti niži što je još jedna barijera za virus, odnosno da je tlak niži virus ne bi mogao izaći iz sobe. No, te mogućnosti nema jer nedostaje 5 milijuna kuna!



"Već nekoliko mjeseci provodimo sve mjere, edukacije i treninge unutar Klinike da bismo dočekali eventualnog pacijenta. U okviru našeg odjela za izolacije imamo sve pripremljeno, no da bi to bila prava karantena mi bismo trebali u tim sobama imati mogućnost za podtlak, odnosno tlak u tim sobama bi trebao biti niži da virus ne bi mogao izaći iz sobe. Infrastruktura je za to spremna, ali nam nedostaje 5 milijuna kuna", kazala je doktorica Markotić.



Klinika ima šest kreveta za prijem zaraženih pacijenata, a riječki KBC ima četiri kreveta, no također nema 5 milijuna kuna kako bi izolacijske sobe bile u pravom smislu izolacijske. I oni nemaju mogućnost da su sobama bude niži tlak.



Kako smo onda spremni na eventualni dolazak zaražene osobe? Osim možda ako ministar misli da biti spreman znači nadati se da u Hrvatsku neće doći nitko zaražen ebolom.





Varga: Male su šanse da ebola dođe, ali mi smo spremni

Tekst se nastavlja ispod oglasa

Ministar zdravlja Siniša Varga ustvrdio je jučer kako je izuzetno mala vjerojatnost da se u Hrvatskoj pojavi ebola, no zdravstveni sustav je potpuno spreman za slučaj da i kod nas dođe ta smrtonosna zaraza. "Vrlo su male šansa da će ebola doći u Hrvatsku, jer nismo migracijska zemlja, no ipak smo spremni za taj događaj. Apsolutno su spremni granična sanitarna inspekcija, granični prijelazi i epidemiološke službe, a krovna ustanova Klinika za infektivne bolesti 'Fran Mihaljević' spremna je za prihvat pacijenata u slučaju opravdane sumnje u zarazu ebolom", rekao je Varga novinarima dodajući da će se oko pet milijuna kuna za tu namjenu nastojati namaknuti iz Vladinih interventnih sredstava.

Iz Klinike novac da bi napravili pravu karantenu potražuju već sedam godina. U isto vrijeme, Siniša Varga za uređenje sobe za sastanke u HZZO-u ove godine dao je skoro milijun kuna.

Klinika za infektivne bolesti: Imamo prostorne uvjete za pacijente s ebolom



Iz zagrebačke Klinike za infektivne bolesti "Dr. Fran Mihaljević" odbacili su danas medijske napise da u Hrvatskoj ne postoje adekvatni kapaciteti za zbrinjavanje pacijenata za koje se sumnja da su oboljeli od hemoragijske vrućice ebole, ističući da u klinici imaju prostorne uvjete za zbrinjavanje takvih pacijenata.



"U svrhu informiranja javnosti, kao i izbjegavanja stvaranja panike, podsjećamo kako Klinika za infektivne bolesti ima prostorne uvjete za zbrinjavanje potencijalnih bolesnika s ebolom u skladu s postojećim preporukama Svjetske zdravstvene organizacije i Američkog Centra za kontrolu i prevenciju bolesti (CDC)", navode iz te klinike u priopćenju.



Ističu kako se u sklopu klinike nalazi Odjel za prostornu izolaciju bolesnika s opasnim zaraznim bolestima. Odjel ima zaseban ulaz, zasebno dizalo te tri bolesničke sobe s izdvojenim ulazom za bolesnike s balkona.



Svaka soba ima dva kreveta i vlastitu kupaonicu, a postoji i zaseban prostor za propisno odijevanje, svlačenje i dezinfekciju zaštitne odjeće i opreme za osoblje koje njeguje bolesnika, tvrde u Klinici za infektivne bolesti "Dr. Fran Mihaljević".